**Državni proračun 2021**

**Kako polnimo proračun in za kaj namenjamo vaš denar**

S skoraj 13,5 milijardami evrov je proračun za leto 2021 usmerjen predvsem v okrevanje in krepitev odpornosti gospodarstva ob hkratni skrbi za zdravje in blaginjo posameznika. Primanjkljaj znižujemo na 2,7 milijarde evrov.

**Za kaj denar porabimo - proračunski odhodki v milijonih evrov**

Znanost 493

Kmetijstvo 515

Trg dela 340

Izobraževanje in šport 2.043

Varnost 1.509

Promet 1.025

Podjetništvo in konkurenčnost 282

Plačila v EU 565

Kultura 268

Ekonomska in zunanja politika, javna uprava 815

Okolje, prostor in energija 676

Socialna varnost 1.481

Pokojninsko varstvo 1.337

Servisiranje javnega dolga 791

Zdravje 455

Intervencijski programi 874

Odhodki skupaj znašajo 13.469

**Socialna varnost in pokojninsko varstvo**

Področju socialne varnosti namenjamo 1.481 milijonov evrov. Največ za družinske prejemke in starševska nadomestila (603 milijonov evrov), denarno socialno pomoč (291 milijonov evrov), varstveni dodatek (43 milijonov evrov), varstvo vojnih invalidov, vojnih veteranov in žrtev vojnega nasilja (61 milijonov evrov), regresiranje prevozov v šolo (46 milijonov evrov), prehrano učencev, dijakov in študentov (59 milijonov evrov) ter štipendije (100 milijonov evrov). Za financiranje obveznosti pokojninske blagajne je namenjenih 1.337 milijonov evrov.

**Varnost**

Za modernizacijo opreme vojske in policije, razvoj in delovanje obrambnih zmogljivosti, sistem varstva pred naravnimi in drugimi nesrečami, investicijsko vzdrževanje objektov, zagotovitev kibernetske varnosti in izboljšavam na področju pravosodja bomo v letu 2021 namenili 1.509 milijonov evrov.

**Zdravje**

Za obvladovanje razmer povezanih z epidemijo v zdravstvu ter dosego cilja boljšega zdravja, ohranitve dostopnosti do zdravstvenih storitev ter manj neenakosti v zdravstvu bomo namenili 455 milijonov evrov. Iz državnega proračuna tokrat namenjamo tudi sredstva za pokrivanje večjih stroškov izvajalcev zdravstvenih storitev, ki so nastali zaradi epidemije. Sredstva namenjamo tudi ukrepom za skrajševanje čakalnih dob ter za investicijske

projekte v zdravstveno infrastrukturo.

**Kultura**

Proračun za kulturo v višini 268 milijonov evrov bo tematsko obeležil 30-letnico osamosvojitve Slovenije in predsedovanje Slovenije EU, okrepil ustvarjalnost na vseh področjih kulturnega delovanja, zagotovil raznolikost in dostopnost umetniške in medijske krajine, spodbudil ohranjanje in varovanje kulturne dediščine kot temelja narodnega spomina ter omogočil občuten dvig investicij v infrastrukturo na področju kulture.

Za **obvladovanje epidemije** je v proračunski rezervi rezerviranih 500 milijonov evrov. Glavnina ukrepov bo namenjena ohranjanju delovnih mest in zagotavljanju delovanja gospodarstva. Pomemben del ukrepov pa bo namenjen varovanju zdravja ljudi ter krepitvi in odpornosti zdravstvenega sistema.

Okrevanje in odpornost sta bili ključni vodili pri pripravi proračuna za leto 2021. Za to bodo na voljo tudi dodatna evropska sredstva, ki bodo namenjena izboljšanju zdravstvene infrastrukture in infrastrukture za oskrbo starejših, trajnostnemu razvoju in zelenemu prehodu, ohranjanju in ustvarjanju delovnih mest, podpornemu okolju za podjetja, turizem in kulturo ter za področje digitalizacije. Skupaj bo za programe in projekte, ki se financirajo iz evropskih sredstev, namenjeno 1.619 milijonov evrov.

**Investicije**

V proračunu je izrazita razvojna komponenta državnega proračuna, ki se kaže v veliki rasti investicij v letu 2021. Skupno bomo v letu 2021 za investicije in investicijske transferje namenili 1.980 milijonov evrov, kar je približno dva krat toliko kot v letu 2020.

**Gibanje sredstev, namenjenih za investicije po letih v milijonih evrov**

2014 1.164

2015 1.365

2016 528

2017 605

2018 822

2019 938

2020 973

2021 1.980

**Promet in prometna infrastruktura**

Za razvoj infrastrukture bomo skupaj namenili 1.025 milijonov evrov. Ključna bodo vlaganja v nadgradnjo in posodobitev železniške infrastrukture (437 milijonov evrov) ter vzdrževanje in izgradnjo cestnih povezav (317 milijonov evrov). Okrog 229 milijonov evrov pa je zagotovljeno za namen trajnostne mobilnosti, predvsem za integriran sistem javnega potniškega prometa.

**Okolje, prostor in energija**

Za varovanje okolja in okoljsko infrastrukturo načrtujemo 528 milijonov evrov. Večino sredstev namenjamo za prehod na zeleno gospodarstvo in prilagajanju podnebnim spremembam, upravljanju z vodami ter ohranjanju biotske raznovrstnosti. Za stanovanjsko dejavnost bo namenjenih 76 milijonov evrov ter 72 milijonov evrov za upravljanje z viri energije in energetsko učinkovitost.

**Znanost in informacijska družba**

Iz državnega proračuna bomo za znanost namenili 493 milijonov evrov. Sredstva zajemajo vlaganja v raziskave in razvoj javnih raziskovalnih zavodov, znanstvene kadre in opremo, podporo tehnološko razvojnim podjetjem, spodbude v prenos znanj iz izobraževalnih ustanov v gospodarstvo ter digitalni transformaciji gospodarstva, družbe in države.

V državnem proračunu za leto 2021 načrtujemo 10.722 milijonov prihodkov in 13.469 milijonov odhodkov. Primanjkljaj v višini 2.747 milijonov se bo financiral z zadolževanjem. Skupno bomo za stroške obresti namenili 762 milijonov evrov.

**Kako denar zberemo – glavni proračunski prihodki v milijonih evrov**

Davek na dodano vrednost 3.843

Prejeta sredstva EU 1.631

Trošarine 1.463

Dohodnina 1.288

Drugi prihodki 972

Davek od dohodkov pravnih oseb 957

Nedavčni prihodki 568

Prihodki skupaj znašajo 10.722

Podrobnejše informacije glede porabe proračunskih sredstev lahko spremljate v interaktivnem grafičnem prikazu ključnih podatkov državnega proračuna na spletni strani [https://proracun.gov.si](https://proracun.gov.si/). Objava proračuna in kontakti: <https://www.gov.si/teme/sprejeti-proracun/>.

**Splošna priporočila**

Razkužite si roke

Uporabite masko

Vzdržujte varnostno razdaljo